DECIZIA COMISIEI
din 27 august 2007
privind neincluderea triacetatului de guazatin în anexa I, IA sau IB la Directiva 98/8/CE a Parlamentului European și a Consiliului privind comercializarea produselor biocide
[notificată cu numărul C(2007) 3979]
(Text cu relevanță pentru SEE)
(2007/597/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 98/8/CE a Parlamentului European și a Consiliului din 16 februarie 1998 privind comercializarea produselor biocide (1), în special articolul 16 alineatul (2) al doilea paragraf,
întrucât:
(1)
Regulamentul (CE) nr. 2032/2003 al Comisiei din 4 noiembrie 2003 privind a doua etapă a programului de lucru de 10 ani prevăzut la articolul 16 alineatul (2) din Directiva 98/8/CE a Parlamentului European și a Consiliului privind introducerea pe piață a produselor biocide și de modificare a Regulamentului (CE) nr. 1896/2000 (2) stabilește o listă a substanțelor active care urmează a fi evaluate, în vederea unei posibile includeri în anexa I, IA sau IB la Directiva 98/8/CE. Această listă cuprinde și triacetatul de guazatin.
(2)
În conformitate cu Regulamentul (CE) nr. 2032/2003, triacetatul de guazatin a fost evaluat în conformitate cu articolul 11 alineatul (2) din Directiva 98/8/CE în vederea utilizării pentru tipul de produse 8, produse de întreținere a lemnului, așa cum sunt definite în anexa V la Directiva 98/8/CE.
(3)
Regatul Unit a fost desemnat stat membru raportor și a transmis Comisiei, la 22 septembrie 2006, raportul autorității competente, alături de o recomandare, în conformitate cu articolul 10 alineatele (5) și (7) din Regulamentul (CE) nr. 2032/2003.
(4)
Raportul autorității competente a fost examinat de statele membre și de Comisie. În conformitate cu articolul 11 alineatul (4) din Regulamentul (CE) nr. 2032/2003, concluziile care decurg din această analiză au fost încorporate într-un raport de evaluare, în cadrul ședinței Comitetului permanent pentru produse biocide din 16 martie 2007.
(5)
În lipsa unor date critice privind lixivierea pornind de la o suprafață tratată, efectele produse de guazatin asupra reproducerii la Daphnia magna și rata de degradare în sistemele de sedimente acvatice și în sol, triacetatul de guazatin nu poate fi inclus în anexa I, IA sau IB la Directiva 98/8/CE pentru tipul de produse 8. În plus, autoritatea competentă a Regatului Unit a efectuat o evaluare a riscului ecologic folosind o abordare realistă a condițiilor celor mai defavorabile, care a evidențiat riscuri inacceptabile pentru mediu.
(6)
Examinarea triacetatului de guazatin nu a evidențiat întrebări sau preocupări care să necesite o consultare a Comitetului științific pentru riscurile asupra sănătății și a mediului.
(7)
Măsurile prevăzute în prezenta decizie sunt conforme cu avizul Comitetului permanent privind produsele biocide,
ADOPTĂ PREZENTA DECIZIE:
Articolul 1
Triacetatul de guazatin (numărul CAS 115044-19-4) nu este inclus în anexa I, IA sau IB la Directiva 98/8/CE pentru tipul de produse 8.
Articolul 2
În sensul articolului 4 alineatul (2) al treilea paragraf din Regulamentul (CE) nr. 2032/2003, prezenta decizie se aplică începând cu ziua următoare datei publicării în Jurnalul Oficial al Uniunii Europene.
Articolul 3
Prezenta decizie se adresează statelor membre.
Adoptată la Bruxelles, 27 august 2007.